ORDE do 23 de xuño de 2008 pola que se determinan os servizos mínimos dirixidos a garantir os servizos esenciais durante a folga convocada pola organización sindical CIG na empresa Ambulancias do Salnés, S.L. que se levará a efecto das 0.00 ás 24.00 horas, a partir da data do 25 de xuño de 2008, con carácter indefinido.
CONSELLERÍA DE SANIDADE — III. OUTRAS DISPOSICIÓNS — 25/06/2008

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se encontra a sanidade.
O exercicio público da prestación da asistencia sanitaria, non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta aos conselleiros competentes, por razón dos servizos esenciais afectados, para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga afecta os traballadores da empresa Ambulancias do Salnés, S.L., que realiza os servizos que ten concertados de asistencia e transporte sanitario para a fundación pública hospital do Salnés e para a fundación sanitaria 061.
Despois da audiencia ao comité de folga e aos responsables das prestacións sanitarias no ámbito da folga, con base no anterior, a Consellería de Sanidade
DISPÓN:
Artigo 1º.-A convocatoria de folga que afecta o persoal da empresa Ambulancias do Salnés, S.L., das 0.00 ás 24.00 horas, a partir do día 25 de xuño de 2008 e con carácter indefinido enténdese condicionada ao mantemento dos servizos mínimos que se establecen a continuación.
A folga convócase con carácter indefinido, coincidindo o seu comezo coa temporada de verán, época na que se produce o maior número de desprazamentos pola rede de comunicación viaria, o que fai que poidan ocorrer accidentes e darse situacións de urxencia de moi difícil resolución, de non estar dispoñibles todos os recursos de transporte urxente, toda vez que non se pode prever a demanda.
Por este motivo, así como tamén porque o deseño, en razón a unha superficie, a unha poboación e a unha isócrona de asistencia, e o número de ambulancias contratadas está axustado á demanda, os servizos mínimos para garantir a protección á saúde da poboación debe dar resposta, no que atinxe á atención sanitaria urxente, ao 100% dos servizos solicitados pola Fundación Pública Urxencias Sanitarias 061.
Por outra banda, para a determinación dos servizos mínimos tense en conta a realización de traslados interhospitalarios e dos outros servizos concertados que poidan ser demandados polo centro hospitalario, co fin de asegurar unha correcta atención sanitaria, tendo en conta a patoloxía e as necesidades tecnolóxicas e de coidados específicos que presenta.
De acordo coa motivación anterior, os servizos mínimos que se fixan resultan totalmente imprescindibles para manter a necesaria cobertura asistencial respecto ao transporte de enfermos e accidentados a través da empresa afectada pola folga, para evitar que se produzan graves prexuízos; tendo en conta fundamentalmente, que a folga ten incidencia ao longo de toda a xornada laboral e con carácter indefinido.
Os tales mínimos responden á necesidade de compatibilizar o respecto ineludible ao exercicio do dereito á folga coa adecuada atención a enfermos e accidentados que, baixo ningún concepto, poden quedar desasistidos polas características do servizo dispensado.
E para garantir os servizos esenciais requírese:
Fundación Pública do 061.
Unha cobertura do 100% respecto da atención urxente prestada a través das ambulancias asistenciais do 061 en Vilagarcía e Cambados.
Fundación Publica Hospital do Salnés.
-Unha cobertura do 100% dos traslados para hospitalización urxente desde o hospital a outros hospitais do Servizo Galego de Saúde ou centros concertados.
-Unha cobertura do 100% dos pacientes hospitalizados para a realización de probas diagnósticas e terapéuticas urxentes ou tratamentos que requiran unha continuidade e periodicidade determinada na súa administración e os de altas hospitalarias que precisen padiola e/ou osíxeno domiciliario e traslados intercentros urxentes, a través da UVI móbil e unha ambulancia tipo 2 durante 15 horas ao día.
Artigo 2º.-A determinación dos efectivos necesarios será realizada pola empresa aplicando os criterios do artigo 1, coa designación nominal e individual, con carácter rotatorio, do persoal que deberá cubrir os distintos servizos. Deberán proceder á publicación dos efectivos en servizos mínimos, nos taboleiros de anuncios do centro de traballo afectado.
Artigo 3º.-Os paros e alteracións no traballo por parte do persoal necesario para o mantemento dos servizos mínimos determinados serán considerados ilegais para os efectos do establecido no artigo 16.1º do Real decreto Lei 17/1977, do 4 de marzo (BOE nº 58, do 9 de marzo).
Artigo 4º.-O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías da poboación e usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
A presente Orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 23 de xuño de 2008.
María José Rubio Vidal
Conselleira de Sanidade